Rollemodel for indvandrere: Muhammad Aslam kørte friskole i sænk - eleverne er flygtet, og Undervisningsministeriet har smækket kassen i

Ved du noget? Kontakt os på 1224@eb.dk eller sms til 1224

Når skoleuret ud mod gården på Iqbal International School hver morgen kl. 8.10 ringer ind til time, så er det til ingens verdens nytte. Skolen, der ligger i Københavns Nordvest-kvarter, er nemlig forladt af både lærere og elever og ligger øde hen. Sådan har det ifølge kilder været i to-tre måneder.

Det har dog ikke forhindret ledelsen i at holde sluserne åbne for den offentlige støtte, der hver måned er til-flydt den muslimske friskole.

Specialkonsulent i Undervisningsministeriets Kvalitets-og Tilsynsstyrelse Karin Andreasen bekræfter, at det først var, efter at ministeriet på baggrund af anonyme henvendelser i slutningen af november og starten af december rykkede ud til uanmeldte kontrolbesøg, at støtten blev stoppet.

Se også: Integrations-kroner brændt af i forlystelsespark

- Vi tog derud og konstaterede ved selvsyn, at der ingen elever var på skolen, og derfor tog vi tilskuddet fra dem pr. 30. november.

- Det er ualmindeligt, at skolen ikke kontakter os, så det er os, der må tage ud og erklære skolen nedlagt. Hvis ikke vi var blevet advaret, kunne tilskuddene til skolen være fortsat måneder endnu, siger Karin Andreasen.

Ghetto-konge

Ekstra Bladet erfarer fra flere af hinanden uafhængige kilder, at det er den mangeårige formand på skolen Muhammad Aslam, der er den direkte årsag til skolens fald, og at han til det sidste har været involveret i ledelsesbeslutningerne.

Læs hele sagen: Nægtede at gå af som formand og tyranniserede hel skole, til der ikke var flere elever tilbage:

Baggrund: Sådan kørte Aslam friskole i sænk

Muhammad Aslam er en gammel kending og har tidligere været i fokus for sit kontroversielle virke som beboerformand i ghetto-bebyggelsen Mjølnerparken i København. Med ham som centrum for en magtkamp på Iqbal International School er elevtallet på tre år styrtdykket fra 154 elever til bare 18 elever i september i år.

Se også: Aslam vraget under studietur til Singapore

Ifølge Ekstra Bladets kilder i og omkring skolen var der dog allerede fra slutningen af september endnu færre elever og stærkt begrænset - hvis nogen - undervisningsaktivitet på skolen.

Kun makkerparret Muhammad Aslam og skolelederen, den danske konvertit Søren Kamal Andreasen, var tilbage på skolen de sidste måneder.

Tilbagebetalt støtte

- Hvis det viser sig, at der ikke har været undervisning i nogle af månederne forud for december, så skal vi have det undersøgt nærmere og have pengene tilbagebetalt, siger fuldmægtig i Kvalitetsog Tilsynsstyrelsen Vibeke Knudsen og tilføjer, at det kan være svært at dokumentere, om der reelt har været undervisning på skolen.

Undervisningsministeriet har i forvejen krævet en stor del af sit driftstilskud til Iqbal-skolen tilbage i en efterregulering på grund af det drastiske fald i antallet af elever i år. Hver friskoleelev udløser et årligt tilskud på knap 42.000 skattekroner.

Ekstra Bladet har været i kontakt med Muhammad Aslam, men han ønsker ikke at kommentere sagen.